Gandia posa en valor la seua etapa d'eixida de la Volta Ciclista a Espanya en Fitur
21 maig 2021

## Gandia posa en valor la seua etapa d'eixida de la Volta Ciclista a Espanya en Fitur21 maig 2021Última actualització: 21 maig 2021

![](../gestion/img/a0b8d1340ea69f43a68060dc312ae46b903edae35929948aa1c305617e2a8da4.jpg)  
  

L'alcaldessa de Gandia, **Diana Morant** i el regidor delegat de Turisme, Vicent Mascarell, han rebut aquest matí en l'estand de Gandia en Fitur la visita d'Ángel Casero, guanyador de la Volta Ciclista a Espanya 2001 i de Joan Bou, ciclista valencià de l'equip Euskatel Esukadi als qui han mostrat la seua alegria per acollir l'eixida de la setena etapa de la Volta ciclista a Espanya 2021.

D'aquesta manera, per tercer any en la seua història i després d'acollir un final d'etapa en 2016, Gandia tornarà a ser protagonista del recorregut.

Després de la trobada, Vicent Mascarell, ha declarat que el fet que Gandia siga etapa d'eixida és una magnífica oportunitat per a posar en el mapa el nostre destí i per a posicionar-lo com un lloc òptim per a la pràctica de tota mena d'esports i, de manera especial, practicar ciclisme.

“_Estem molt prop de la mar però podem oferir a tots els que ens visiten muntanyes per a gaudir d'aquest magnífic esport_” va finalitzar.

Per part seua, Joan Bou ha incidit en què “_la zona de Gandia i els seus voltants disposa de bones carreteres. Hi ha pla per a preparar alguns tipus d'entrenaments específics, té muntanya, i moltes altres possibilitats a les quals cal sumar el bon clima. Un aspecte que fa que molts equips del nord d'Europa i altres continents busquen espais tranquils com Gandia_”.

Finalment, Ángel Casero va recordar que ja va visitar Gandia en 2003 juntament amb l'equip Bianchi en un stage de pretemporada. “_Tenim carreteres molt adequades per a fer ciclisme en ruta i una climatologia perfecta que podrà projectar-se amb aquesta etapa d'eixida a més de 190 països. Aqueixa imatge que podem donar al món pot fer que molts amants del ciclisme ens visiten. El turisme esportiu arrossega moltíssima gent fora de la temporada estival, a persones que volen gaudir de temperatures més temperades_”.

[Twittear](https://twitter.com/share)